Lang wagtyd by hospitaal beperk kans op oorlewingArgieffoto (Foto: klbz, Pixabay) Lang wagtye vir kankerbehandeling by die Charlotte Maxeke-hospitaal in Johannesburg verminder die pasiënte se kans op oorlewing, het die Demokratiese Alliansie Sondag gesê. Volgens die hospitaal se uitvoerende hoof, Gladys Bogoshi, sal 300 prostaatkankerpasiënte ongeveer twee jaar lank moet wag vir behandeling, het DA-LP Jack Bloom gesê. Die wagtydperk vir 50 borskankerpasiënte is tussen vier en ses maande en 150 pasiënte met ginekologiese en ander kankers sal tussen drie en vier maande moet wag. “Ek is bly dat hierdie statistiek uiteindelik bekend gemaak is in reaksie op ŉ besoek deur die Menseregtekommissie verlede week aan die hospitaal. Gwen Ramokgopa, LUR vir gesondheid in Gauteng, het vroeër vanjaar dié ontstellende statistiek verbloem in reaksie op my vrae. Sy het bloot gesê die wagtydperk vir behandeling ‘verskil van maand tot maand’. “Sy het dieselfde vae antwoord gegee in reaksie op my vrae oor kankerbehandeling by die Steve Biko-hospitaal. Die kankereenheid by Charlotte Maxeke-hospitaal het slegs drie radiasie-onkoloë, terwyl minstens vyf benodig word. Ek hoop die MRK kan seker maak dat behoorlike hulpbronne beskikbaar gemaak word vir kankerbehandeling in Gauteng om gehaltesorg te verskaf,” het Bloom bygevoeg.